Legal Document

Category: 127

Text:
18. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 2028489/3733-7/0016 της 30 Μαρτ./14 Απρ. 1992 (ΦΕΚ  Β΄258) Πληρωμή των χρεών, στις Δημόσιες Οικονομικές Υπηρεσίες Ανωνύμων Εταιρειών, αποκλειστικά με επιταγές. Έχοντας υπόψη: 1.Τις διατάξεις του Α.Ν. 1819/1951 «περί τρόπου διεξαγωγής των πάσης φύσεως συναλλαγών του Δημοσίου, όπως τροποποιήθηκαν με τις διατάξεις του άρθρ. 89 του Νόμ. 1041/1980. 2.Την αριθ. 179611/1968 απόφασή μας, όπως ισχύει σήμερα, που εκδόθηκε κατ’ εξουσιοδότηση των παραπάνω διατάξεων και αναφέρεται στη διαδικασία πληρωμής των χρεών προς το Δημόσιο με επιταγές. 3.Την απόφασή μας αριθ. 93824/29.7.83 ΦΕΚ 473/18.6.83 τ.Β΄) όπως ισχύει σήμερα, με την οποία καθορίστηκε το ύψος του ποσού που μπορεί να καταβληθεί με μετρητά. 4.Την ανάγκη σταδιακής εφαρμογής σύγχρονων μεθόδων συναλλαγής των φορολογουμένων με το Δημόσιο, σε συνδυασμό και με το γεγονός ότι οι ανώνυμες Εταιρείες χρησιμοποιούν ήδη, σε ευρεία κλίμακα, επιταγές στις συναλλαγές τους με το Δημόσιο, αποφασίζουμε: 1.Οφειλές Ανωνύμων Εταιρειών προς το Δημόσιο καταβάλλονται στις Δ.Ο.Υ. Φορολογίας Ανωνύμων Εταιρειών Αθηνών, Πειραιώς και Θεσσαλονίκης υποχρεωτικά με επιταγές, ανεξαρτήτως ποσού. 2.Ειδικά για την καταβολή των βάση δήλωσης οφειλών, προσκομίζεται στις παραπάνω Δ.Ο.Υ., από την υπόχρεο Εταιρεία ισόποση επιταγή με την οφειλή που προκύπτει από κάθε δήλωση. 3.Το ποσό της προσαύξησης εκπρόθεσμης καταβολής καθώς και το ποσό της προσαύξησης λόγω μη εμπρόθεσμης απόδοσης των βάση δήλωσης φόρων καταβάλλεται και με μετρητά στις προαναφερόμενες Δ.Ο.Υ. μόνο στην περίπτωση που δεν υπερβαίνει το οριζόμενο στην απόφασή μας αριθ. 93824/29.7.83, όπως ισχύει σήμερα, όριο και η Εταιρεία δεν γνωρίζει το ακριβές ποσό της προσαύξησης. 4.Η απόφασή μας αριθ. 179611/1968 εξακολουθεί να ισχύει και στη συγκεκριμένη περίπτωση. Σελ. 126,08(ε) Τεύχος 1189-Σελ. 86